《观怀素自序帖真迹柬原博太史》
明代·李东阳

吾乡上人老藏真，挥毫作字精入神。金书石刻世已少，况乃缣素随风尘。

大江东南天万里，流落数颗骊龙珍。百尺高门若深海，腰絙欲入茫无津。

吴公好古得奇货，传借数手来乡邻。后堂开扃许坐我，展卷故觉情相亲。

嗟予生晚见亦晚，三十六年空复春。苏黄二老尚莫睹，犹喜未乏前生因。

向来摩本已酷似，昔见其影今其真。临池对影不自陋，涂抹欲效西施颦。

愿携纸墨就几格，亟往不避僮奴嗔。馀光东壁幸不惜，且复照我西家贫。

请君勿返连城璧，留待他时慕蔺人。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。